## Rješenje Agencije za zaštitu tržišnog natjecanja klasa: UP/I 430-01/206-59/03 od 24. svibnja 2006.

### NN 116/2006 (30.10.2006.), Rješenje Agencije za zaštitu tržišnog natjecanja klasa: UP/I 430-01/206-59/03 od 24. svibnja 2006.

# AGENCIJA ZA ZAŠTITU TRŽIŠNOG NATJECANJA

**2609**

Agencija za zaštitu tržišnog natjecanja na temelju članka 5. i članka 13. stavak
2. Zakona o državnim potporama (»Narodne novine« broj 140/05), u upravnom
postupku davanja odobrenja na Prijedlog za otpis potraživanja s osnove zateznih
kamata poduzetniku Solana Ston d.d. sa sjedištem u Stonu, Pelješki put 1,
pokrenutom na temelju zahtjeva Državne agencije za osiguranje štednih uloga i
sanaciju banaka, sa sjedištem u Zagrebu, Jurišićeva 1, na temelju odluke Vijeća
za zaštitu tržišnog natjecanja, sa 61. sjednice održane 24. svibnja 2006.,
donosi sljedeće

## RJEŠENJE

I. Utvrđuje se da otpis potraživanja s osnove zateznih kamata poduzetniku Solana
Ston d.d. predstavlja državnu potporu iz članka 4. stavak 1. Zakona o državnim
potporama.
II. Odbija se davanje odobrenja na Prijedlog za otpis potraživanja s osnove
zateznih kamata poduzetniku Solana Ston d.d.
III. Ovo rješenje bit će objavljeno u »Narodnim novinama«.

```
Obrazloženje
```

1. ZAHTJEV ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 10.
siječnja 2006. od Državne agencije za osiguranje štednih uloga i sanaciju banaka
(dalje: DAB) Prijedlog za otpis potraživanja s osnove zateznih kamata
poduzetniku Solana Ston d.d. (dalje: Prijedlog). U prilogu Prijedloga dostavljen
je Obrazac prijave državne potpore (dalje: Obrazac) ovjeren od podnositelja
prijave, te Program restrukturiranja i konsolidacije Solana Ston d.d. (dalje:
Program restrukturiranja).
Predmetni Prijedlog podnesen je sukladno odredbi članka 12. stavak 1. Zakona o
državnim potporama (»Narodne novine« broj 140/05; dalje: ZDP-a).
Kako zaprimljena dokumentacija nije bila dovoljna za donošenje meritornog
rješenja, Agencija je, sukladno članku 9. stavku 1. i 2. ZDP-a, dopisom od 6.
veljače 2006., klasa: UP/I 430-01/2006-59/03, urbroj: 580-03-06-54-02, od DAB-a
zatražila sljedeće: Račun dobiti i gubitka i Bilancu za 2002., 2003., 2004., te
Statistički izvještaj za period I. – IX 2005.; strukturu kratkoročnih
potraživanja za deset najvećih kupaca na dan 31. prosinca 2005.; strukturu
kratkoročnih obveza za deset najvećih dobavljača na dan 31. prosinca 2005.;
strukturu kratkoročnih i dugoročnih izvora financiranja na dan 31. prosinca
2005. po pojedinom kreditoru (datum odobrenja kredita, datum dospijeća kredita,
iznos glavnice u kunama, kamatna stopa i iznos plaćenih kamata, instrumenti
osiguranja plaćanja, ostatak glavnice, te redovnih i zateznih kamata, namjena za
čega je kredit utrošen); podatak je li poduzetnik uredno podmirio sve obveze
prema Republici Hrvatskoj (ukoliko to nije slučaj, potrebno je bilo navesti
iznose i strukturu nepodmirenih obveza na dan 31. prosinca 2005.); objašnjenje
zbog čega je došlo do značajnog pada realizacije proizvodnje i prodaje soli u
2004.; tabelu »Proizvodni program« na stranici 17. Programa bilo je potrebno
nadopuniti s podacima za 2005.; dokument iz kojeg je vidljivo da će neki od
potencijalnih investitora sudjelovati u navedenoj investiciji; iznos zateznih
kamata DAB-a koje se predlažu za otpis na dan 31. prosinca 2005.; Račun dobiti i
gubitka za Korunu d.o.o. za 2002., 2003., 2004. i Statistički izvještaj za
period I–IX 2005., te mišljenje DAB-a o navedenom Programu.
DAB je dostavio zatražene podatke i dokumentaciju dopisom od 24. veljače 2006.
Agencija je 9. ožujka 2006. zaprimila procjenu ratne štete od strane Državne
komisije za popis i procjenu ratne štete (dalje: Procjena ratne štete); opis i
procjenu vrijednosti oštećenja poduzetnika Solana Ston d.d. nastalih od potresa
1996.; zapisnik stručnog povjerenstva za praćenje procesa osnutka muzeja Solana
Ston te ukupnog duga poduzetnika prema DAB-u.
Dana 29. ožujka 2006. Agenciji su naknadno dostavljeni Račun dobiti i gubitka za
2005. poduzetnika Solana Ston d.d., izjava poduzetnika o ratnoj šteti, te
obrazloženje vezano uz Procjenu ratne štete.
Novi, izmijenjeni, Program restrukturiranja dostavljen je Agenciji 31. ožujka
2006.

2. UTVRĐIVANJE ČINJENICA

Na temelju dostavljenih podataka, te provedenih pravnih i ekonomskih analiza
utvrđene su sljedeće činjenice:
2.1. Poduzetnik Solana Ston d.d.
Poduzetnik Solana Ston d.d. pravni je sljednik poduzeća Solana Ston osnovanog 3.
listopada 1946. Poduzetnik je, temeljem Zakona o pretvorbi društvenih poduzeća
(»Narodne novine« broj 19/91, 45/92, 83/92, 16/93, 94/93, 2/94 i 9/95),
pretvoren u dioničko društvo 24. siječnja 1996., te je upisan u sudski registar
Trgovačkog suda u Splitu pod brojem Tt-95/663-2 (MBS: 060003988) i tvrtkom
Solana Ston d.d.
S obzirom na činjenicu da poduzetnik Solana Ston d.d. zapošljava ukupno 15
radnika, da je u 2005. ostvario ukupni godišnji promet od 2.030.994,00 kn i
zbroj Bilance od 29.393.222,00 kn, utvrđeno je da se radi o malom poduzetniku.
Naime, člankom 2. Uredbe o državnim potporama (»Narodne novine« broj 121/03;
dalje: Uredba) propisano je da je mali subjekt malog gospodarstva određen
člankom 3. stavak 3. Zakona o poticanju razvoja maloga gospodarstva (»Narodne
novine« broj 29/02). Prema navedenom članku mali poduzetnik je poduzetnik koji
zapošljava manje od 50 radnika, te ostvaruje ukupni godišnji promet do
16.000.000,00 kuna ili ima zbroj bilance u vrijednosti do 8.000.000,00kuna.
Poduzetnik Solana Ston d.d. registriran je za: djelatnost proizvodnje soli i
proizvoda od plastičnih masa; djelatnost putničkih agencija i turoperatora, te
ostalih pratećih djelatnosti u prometu; djelatnost ostalih agencija u prometu;
zastupanje inozemnih tvrtki; djelatnost obavljanja ugostiteljskih i turističkih
poslova s inozemstvom; mijenjačkih poslova; djelatnost građenja, projektiranja i
nadzora; kupnja i prodaja robe; trgovačkog posredovanja na domaćem i inozemnom
tržištu; uzgoj oštriga i dagnji, preradu i konzerviranje oštriga, dagnji i
drugih školjaka; pripremu hrane i pružanja usluga prehrane, pripremanja i
usluživanje pića i napitaka i pružanja usluga smještaja; prekrcaja tereta i
putničke prtljage na ostalim mjestima, javnog cestovnog prijevoza putnika i
tereta u unutarnjem i međunarodnom cestovnom prijevozu, te djelatnost muzeja
Solane Ston.
Temeljni kapital u iznosu od 4.377.300,00 kuna, upisan u registru Trgovačkog
suda u Dubrovniku, podijeljen je na 14.591 redovnu dionicu serije A, nominalne
vrijednosti 300,00 kuna.

*Tablica 1.* STRUKTURA VLASNIŠTVA U TEMELJNOM KAPITALU PODUZETNIKA SOLANA STON
d.d.

|  |  |  |
| --- | --- | --- |
| Dioničari | Broj dionica | Udio u % |
| Svetan Pejić | 11.020 | 75,53 |
| HFP | 1.333 | 9,14 |
| Ljubo Glibota | 1.832 | 12,56 |
| Nikola Butigan | 104 | 0,71 |
| Mali dioničari | 302 | 2,07 |
| Ukupno | 14.591 | 100,00 |

Većinski vlasnik, Svetan Pejić, je u razdoblju od 1996. do
danas, kupnjom dionica od malih dioničara stekao 5057 dionica, od invalida
Domovinskog rata 3975 dionica, te od Hrvatskog mirovinskog osiguranja 1988
dionica, što ukupno iznosi 11020 dionica ili 75,53 posto temeljnog kapitala
poduzetnika.
Svetan Pejiă, veăinski vlasnik poduzetnika Solana Ston d.d., ima veăinske udjele
i u poduzetniku Koruna d.o.o. Dubrovnik, te Vili Miciki d.o.o. iz Dubrovnika.
Poduzetnik Solana Ston d.d. ima 50 posto udjela u poduzetniku Solana trgovina
d.o.o. koji nije započeo s radom. Navedeni udjel iznosi 10.000,00 kuna.
Proizvodni kapaciteti poduzetnika su bazeni koji se proteţu na prostoru od
400.000 m˛, a sastoje se od 7 grupa bazena za isparavanje mora i 10 bazena za
kristalizaciju. Od graevinskih objekata postoje kađtel, skladiđta soli, zgrada s
opremom za pakiranje, Vila Koruna, stambeni objekti i upravna zgrada.
U poduzetniku Solana Ston d.d. zaposleno je ukupno 15 radnika, a u vrijeme berbe
po potrebi se zapošljavaju sezonski radnici na određeno vrijeme. Prosječna bruto
plaća u 2004. iznosila je 2.937,00 kuna, a neto plaća 2.300,00 kuna.

*2.2. Analiza poslovanja*

Sukladno podacima iz financijskih izvješća za 2001, 2002., 2003., 2004. i 2005.
utvrđeno je da je poduzetnik Solana Ston d.d. u financijskim teškoćama, budući
već godinama posluje s gubitkom i nije sposoban samostalno svojim sredstvima
zaustaviti negativna kretanja u poslovanju. Stoga je razvidno da je poduzetnik
Solana Ston d.d. poduzetnik u teškoćama sukladno odredbi članka 16. stavak 2.
Uredbe.
Veći problemi u poduzetniku Solana Ston d.d. nastaju završetkom Domovinskog rata
kada je poduzetnik pretrpio značajnu štetu. Vlada Republike Hrvatske (dalje:
Vlada RH) - Državna komisija za popis i procjenu ratne štete ocijenila je da
ratna šteta iznosi 876.429,00DEM (cca 3,2 milijuna kuna). Potres koji je pogodio
područje Stona 1996. također je prouzročio štetu, te je tom prilikom došlo do
strukturalnih oštećenja na samim bazenima koji predstavljaju osnovu cijelog
sustava, a što je direktno utjecalo na obim i kvalitetu proizvodnje soli.
Procjena ovlaštenog sudskog vještaka građevinske struke izrađena u studenom
1996. iznosila je 905.209,24 DEM ili 3.213.492,77 kuna.

*Tablica 2.* RAČUN DOBITI I GUBITKA PODUZETNIKA SOLANA STON d.d. ZA 2001. – 2005.
U KN BEZ LIPA

|  |  |  |  |  |  |  |
| --- | --- | --- | --- | --- | --- | --- |
| Pozicija | | 2001. | 2002. | 2003. | 2004. | 2005. |
| A. | Poslovni prihodi | 1.660.836 | 2.191.651 | 1.189.959 | 980.679 | 906.986 |
| B. | Poslovni rashodi | 2.138.261 | 3.521.235 | 1.465.461 | 1.467.996 | 2.362.106 |
| C. | Financijski prihodi | 1.290.593 | 28.070 | 69.784 | 22.110 | 1.062.747 |
| D. | Financijski rashodi | 1.748.331 | 3.002.097 | 3.644.307 | 3.626.032 | 2.964.316 |
| E. | Izvanredni prihod | 120.000 | 57.526 | 592.855 | 141.106 | 61.261 |
| F. | Izvanredni rashod | 1.100 | 576 | 28.229 | 77.444 | 55.170 |
| Ukupno prihodi | | 3.071.429 | 2.277.247 | 1.852.598 | 1.143.895 | 2.030.994 |
| Ukupno rashodi | | 3.887.692 | 6.523.908 | 5.137.997 | 5.171.472 | 5.381.592 |
| Dobit/Gubitak prije oporezivanja | | -816.263 | -4.246.661 | -3.285.399 | -4.027.577 | -3.350.598 |
| Dobit nakon oporezivanja | | – | – | – | – | – |
| Dobit/Gubitak financijske godine | | -816.263 | -4.246.661 | -3.285.399 | -4.027.577 | -3.350.598 |

Podaci iz Tablice 2. ukazuju da poduzetnik Solana Ston d.d.
unatrag četiri godine bilježi stalno smanjenje poslovnih prihoda, dok poslovni
rashodi, naročito u 2005., značajno premašuju već ionako male poslovne prihode.
Zbog takvih rezultata poslovanja, gubitak poduzetnika kreće se godišnje između
3,3 i 4,3 milijuna kuna. Posljedica ovakvog trenda poslovanja je i tehnološka
zastarjelost proizvodnih kapaciteta zbog nemogućnosti novih ulaganja.
Dodatne probleme u poslovanju, prema navodima poduzetnika Solana Ston d.d.,
prouzročili su pad realizacije proizvodnje i prodaje soli u 2004. i 2005. Do
istih je također došlo zbog zastarjelih i derutnih proizvodnih kapaciteta, te
loših vremenskih uvjeta.
Nadalje, prodaja soli u 2004. i 2005. bila je na niskoj razini i zbog
nekonkurentnosti prema ostalim solanama i uvoznicima soli. Poduzetnik Solana
Ston d.d. proizvodi uglavnom industrijsku sol, čija je prodajna cijena na
tržištu manja od troškova proizvodnje, te je daljnja proizvodnja po postojećim
uvjetima potpuno nerentabilna.

*Tablica 3.* STRUKTURA BILANCE PODUZETNIKA SOLANA STON D.D. ZA RAZDOBLJE OD 2001.
– 2005. U KUNAMA BEZ LIPA

|  |  |  |  |  |  |
| --- | --- | --- | --- | --- | --- |
| AKTIVA | 2001. | 2002. | 2003. | 2004. | 2005. |
| DUGOTRAJNA IMOVINA | 10.365.052 | 9.769.596 | 9.183.623 | 8.563.894 | 7.737.038 |
| I. Nematerijalna imovina | 48.242 | 52.287 | 51.004 | 35.411 | 32.846 |
| II. Materijalna imovina | 10.297.810 | 9.698.309 | 9.122.619 | 8.518.482 | 7.297.348 |
| III. Financijska imovina | 19.000 | 19.000 | 10.000 | 10.000 | 10.000 |
| KRATKOTRAJNA IMOVINA | 13.663.052 | 3.142.064 | 4.121.146 | 4.311.456 | 3.741.788 |
| I. Zalihe | 2.665.808 | 1.024.077 | 1.266.268 | 1.777.688 | 1.372.585 |
| II. Potraživanja | 1.176.787 | 2.007.379 | 2.515.175 | 2.514.077 | 2.288.943 |
| III. Novac na računu i blagajni | 9.820.457 | 110.606 | 339.704 | 19.691 | 80.260 |
| PLAĆENI TROŠKOVI BUDUĆEG RAZ­DOBLJA | 0 | 816 | 0 | 0 | 0 |
| GUBITAK IZNAD VISINE KAPITALA | 3.004.161 | 7.250.822 | 10.536.220 | 14.563.798 | 17.914.396 |
| UKUPNO AKTIVA | 27.032.265 | 20.163.298 | 23.840.989 | 27.439.148 | 29.393.222 |
| PASIVA |  |  |  |  |  |
| KAPITAL I REZERVE | 0 | 0 | 0 | 0 | 0 |
| I. Upisani kapital | 4.377.300 | 4.377.300 | 4.377.300 | 4.377.300 | 4.377.300 |
| II. Rezerve | 950.550 | 950.550 | 950.550 | 950.550 | 950.550 |
| III. Preneseni gubitak | 5.327.850 | 5.327.850 | 5.327.850 | 5.327.850 | 5.327.850 |
| KRATKOROČNE OBVEZE | 27.032.265 | 20.163.298 | 23.840.989 | 27.439.148 | 29.393.222 |
| UKUPNO PASIVA | 27.032.265 | 20.163.298 | 23.840.989 | 27.439.148 | 29.393.222 |

Iz Bilance je vidljivo kako je poduzetnik prezadužen, odnosno
nije u mogućnosti podmirivati svoje dospjele kratkoročne obveze. Budući da
poduzetnik u Bilanci nije prikazao dugoročne obveze, za pretpostaviti je da su
mu dugoročni krediti dospjeli na naplatu, da su prikazani u stavci kratkoročnih
obveza, te da se najveći dio kratkoročnih obveza sastoji od nepodmirenih
dospjelih kredita prema DAB-u.
Stavka potraživanja u Bilanci prikazuje potraživanja koja bi trebala biti
naplaćena od strane kupaca. Kod poduzetnika Solana Ston d.d. iznos potraživanja
povećava se do 2004. te se neprimjetno smanjuje u 2005. što dovodi do zaključka
da nema značajnijeg pomaka u naplati istih.
Stavka gubitak iznad visine kapitala kod poduzetnika Solana Ston d.d. svake se
godine sve više povećava, a posljedica toga je da se poduzetnik financira
isključivo iz tuđih izvora, što predstavlja veliko opterećenje u poslovanju.
Poduzetnik Solana Ston nema radnog kapitala koji bi mu omogućio daljnje uspješno
poslovanje te konkurentnost na tržištu.

*Tablica 4*. POKAZATELJ LIKVIDNOSTI PODUZETNIKA SOLANA STON D.D. U KN BEZ LIPA

|  |  |  |  |  |  |
| --- | --- | --- | --- | --- | --- |
| Opis | 2001. | 2002. | 2003. | 2004. | 2005. |
| Kratkotrajna imovina | 13.663.052 | 3.142.064 | 4.121.146 | 4.311.456 | 3.741.788 |
| Kratkoročne obveze | 27.032.265 | 20.163.298 | 23.840.989 | 27.439.148 | 29.393.222 |
| Koeficijent tekuće likvidnosti  (1/2) | 0,51 | 0,16 | 0,17 | 0,16 | 0,13 |

Podaci navedeni u Tablici 4. prikazuju likvidnost
poduzetnika, odnosno mogućnost poduzetnika da podmiruje dospjele tekuće obveze.
Iz podataka proizlazi kako poduzetnik Solana Ston d.d. nije sposoban podmirivati
kratkoročne obveze iz tekućeg poslovanja.
Poželjna vrijednost koeficijenta tekuće likvidnosti treba biti veća od 2, a iz
podataka je vidljivo da se koeficijent u posljednje četiri godine kreće oko
0,15.
U tablici 5. prikazano je deset najvećih dužnika prema poduzetniku Solana Ston
d.d., te je vidljivo kako najveći dio potraživanja, oko 90 posto, poduzetnik
Solana Ston d.d. ima prema poduzetniku \*\*\*. Riječ je o \*\*\* \*\*\* \*\*\* s obzirom na
činjenicu da imaju istog \*\*\* \*\*\*, \*\*\* \*\*\*.

*Tablica 5.* KRATKOROČNA POTRAŽIVANJA DESET NAJVEĆIH DUŽNIKA PODUZETNIKA SOLANA
STON D.D. NA DAN 31. PROSINCA 2005.

|  |  |  |
| --- | --- | --- |
|  | Kn | % |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| UKUPNO | \*\*\* | \*\*\* |

Izvor kreditiranja poduzetnika Solana Ston d.d. je dugoročni
kredit DAB-a, broj partije 5299001486, koji na dan 31. prosinca 2005. iznosi
29.141.111,53 kuna (3.951.000 EUR-a), a sastoji se od dospjele glavnice
16.054.258,93 kuna, redovne kamate 3.742.773,07 kuna, te zatezne kamate u iznosu
od 9.344.079,53 kuna. Kredit je u cijelosti dospio na naplatu.
DAB je ovo potraživanje stekao kupnjom od Dubrovačke banke d.d., temeljem
Ugovora o ustupanju potraživanja sklopljenim 7. ožujka 2002., sa stanjem duga na
dan 31. prosinca 2001. u iznosu 16.973.403,66 kuna.
Statutom DAB-a, temeljem članka 5. određeno je, između ostalog, da je predmet
poslovanja DAB-a upravljanje sredstvima i naplata potraživanja koja su prenesena
na DAB u postupcima sanacije i privatizacije banaka, te naplata potraživanja od
trgovačkih društava i banaka prije, tijekom i nakon okončanja stečajnih
postupaka sukladno posebnom zakonu.
Potraživanja Dubrovačke banke d.d. prema poduzetniku Solana Ston d.d nastala su
temeljem Ugovora o kreditu broj 52-70-00286-4 od 9. prosinca 1997. Riječ je o
dugoročnom kreditu u iznosu od 5.668.798,00 DEM (cca 20 milijuna kuna), uz
kamatnu stopu 7 posto i rok otplate 5 godina. Navedena sredstva osigurana su od
Hrvatske banke za obnovu i razvitak iz Programa obnove i razvitka gospodarskih
djelatnosti za građevinske radove, opremu i obrtna sredstva.
Dio odobrenog kredita, iznos od 2.242.847,00 DEM deponiran je u Dubrovačkoj
banci d.d. za zatvaranje dospjelih obveza, prvenstveno kamata, po odobrenom
kreditu. Ostali dio sredstava, iznos od 3.425.942 DEM, poduzetnik je uložio u
restoran Vila Koruna i to iznos od 8.973.894 kuna (cca 2,4 milijuna DEM-a), dok
za ostali dio sredstava u iznosu od cca 1,02 milijuna DEM-a Agencija nema
saznanja za koju namjenu su sredstva utrošena. Međutim, evidentno je da je
poslovna odluka vlasnika bila prvenstveno osposobiti restoran, a ne objekte koji
služe za proizvodnju soli.
Preuzimanjem duga od Dubrovačke banke d.d., DAB je preuzeo i instrumente
osiguranja naplate potraživanja i to:
– 19 komada vlastitih trasiranih mjenica Solane Ston d.d..
– založno pravo na nekretninama: obiteljskoj kući Pejić (procijenjena na
402.204,00 DEM) i Vili Miciki (procjenjena na 1.123.222,00 DEM – Zk.ul. 399 k.o.
Gruž: 795/1 – zemljište i zgrada; 795/2 – zemljište i garaža),
– založno pravo na objektu Splendid u sklopu Hotela Maestral d.d. Dubrovnik.
Nadalje, poduzetnik Solana Ston d.d. zaključio je u svibnju 2001. Ugovor o
zakupu \*\*\* – \*\*\* \*\*\* \*\*\* na rok od \*\*\* godina s poduzetnikom \*\*\*. Ovim se
ugovorom poduzetnik \*\*\*, kao zakupoprimac, obvezuje plaćati mjesečnu zakupninu
od \*\*\*, uvećanu za PDV, kao i preuzeti radnike koji su bili zaposleni u
navedenom objektu.
Uvidom u "\*\*\*" (dalje: Izvješće) \*\*\*, \*\*\*, Klasa: \*\*\*, Urbroj: \*\*\* od \*\*\*
utvrđeno je kako poduzetnik \*\*\* nije uredno plaćao svoje obveze s naslova
zakupa, te je koncem 2003. poduzetnik Solana Ston d.d. imao potraživanje za
neplaćenu zakupninu u iznosu od \*\*\*. Navedeno Izvješće objavljeno je na
web-stranici \*\*\*.

3. RESTRUKTURIRANJE

*3.1. Plan restrukturiranja poduzetnika Solana Ston d.d.*

Svi podaci i analize, a naročito analiza strukture Računa dobiti i gubitka i
Bilance, pokazuju da je poduzetnik Solana Ston d.d. u razdoblju od 2002. do
rujna 2005. poslovao s gubitkom. Ti podaci, zajedno s drugim dostavljenim
podacima i provedenim analizama pokazuju da je riječ o poduzetniku u teškoćama,
sukladno članku 16. stavak 2. Uredbe.
Državna potpora za restrukturiranje je dio dugoročnog plana obnove poduzetnika.
Ta se državna potpora, prema odredbi članka 18. stavak 1. Uredbe može dodijeliti
samo ako su ispunjeni sljedeći uvjeti:
i) poduzetnik mora predložiti program restrukturiranja,
ii) državna potpora mora biti ograničena na minimum sredstava potrebnih za
provođenje mjera restrukturiranja u okviru postojećih izvora financiranja
poduzetnika,
iii) poduzetnik mora znatno doprinositi procesu restrukturiranja.
Program restrukturiranja trebao bi u što kraćem roku omogućiti ponovno
uspostavljanje dugoročne rentabilnosti poduzetnika tijekom razumnog vremenskog
perioda i na temelju realnih pretpostavki o budućim uvjetima poslovanja.
Nadalje, plan restrukturiranja trebao bi sadržavati opis okolnosti koje su
dovele do teškoća u poslovanju, a koji čini osnovu pri ocjeni jesu li predložene
mjere odgovarajuće, te promjenu strukture koja će poduzetniku omogućiti da nakon
dovršenog procesa restrukturiranja pokrije sve svoje troškove uključujući
amortizaciju i financijske obveze.
Iznos i intenzitet potpore moraju biti strogo ograničeni na najmanju neophodnu
razinu troškova restrukturiranja potrebnih za provođenje mjera restrukturiranja
u okviru postojećih izvora financiranja poduzetnika. Od korisnika potpore
očekuje se značajni doprinos procesu restrukturiranja iz svojih vlastitih
sredstava, uključujući prodaju imovine koja nije neophodna za opstanak
poduzetnika ili iz vanjskih izvora financiranja po tržišnim uvjetima. U slučaju
malih poduzetnika takav doprinos mora iznositi najmanje 25 posto i ne smije
sadržavati državnu potporu. Navedeni iznos doprinosa sadržan je u točki 44.
Smjernica Zajednice za državne potpore za sanaciju i restrukturiranje
poduzetnika u teškoćama (Službeni list C 244, od 1. listopada 2004.) koje
Agencija primjenjuje sukladno članku 70. stavak 2. Sporazuma o stabilizaciji i
pridruživanju (»Narodne novine – Međunarodni ugovori« broj 14/01, 14/02, 1/05 i
7/05; dalje: SSP).
Kako bi u konkretnom slučaju utvrdila sukladnost državne potpore s pravilima
koja se odnose na državne potpore, Agencija je provela pravne i ekonomske
analize Programa te drugih podataka dostavljenih u spis predmeta.
U svrhu izlaska iz financijskih problema, poduzetnik Solana Ston d.d. predložio
je Program restrukturiranja u kojem su predviđene mjere za uspostavu pozitivnog
poslovanja.
Navedenim Programom restrukturiranja, poduzetnik Solana Ston d.d. planira
restrukturiranje na način da se poslovanje usmjeri na \*\*\* \*\*\* i \*\*\* \*\*\* \*\*\*,
\*\*\*, te \*\*\* djelatnost.
Kako je poduzetnik Solana Ston d.d. opterećen navedenim kreditom DAB-a,
Programom restrukturiranja predlaže se otpis obveza nastalih obračunom zateznih
i redovnih kamata u iznosu \*\*\*, te da se glavnica kredita koja iznosi \*\*\* kuna,
jednokratno otplati u iznosu od \*\*\* kuna.
Nadalje, Programom restrukturiranja, poduzetnik Solana Ston d.d. planira
odobrenje kredita od strane \*\*\* \*\*\* \*\*\* \*\*\* \*\*\* \*\*\* (dalje: \*\*\*) u vrijednosti
od \*\*\* kuna. Riječ je o kreditu s kamatnom stopom od \*\*\* posto, rokom otplate
\*\*\* godina i uz \*\*\* godine počeka. S obzirom da se radi o potencijalnom
izvozniku s područja posebne državne skrbi, poduzetnik planira uputiti zahtjev
za kredit uz 2 posto kamata godišnje.
Kreditnim sredstvima dobivenim od \*\*\* poduzetnik planira \*\*\* \*\*\* kojima će se
stvoriti preduvjeti proširenja asortimana proizvoda kao i pružanje \*\*\* usluga.
Istim bi se unaprijedila funkcionalnost postojećih objekata obnovljenih za
proizvodnju ekološki čiste soli. Za ovakvu proizvodnju, prema poduzetniku Solana
Ston d.d., potrebno je održavanje visokih standarda turističkih usluga,
poboljšanje uvjeta rada i uređenje okoliša. U Tablici 6. prikazana je struktura
ulaganja u osnovna sredstva planiranim kreditom.

*Tablica 6*. STRUKTURA ULAGANJA U OSNOVNA SREDSTVA U 000 KUNA

|  |  |  |
| --- | --- | --- |
|  | 2006. | Udio u postocima |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
| \*\*\* | \*\*\* | \*\*\* |
|  |  |  |
| Ukupno | \*\*\* | \*\*\* |

U Programu restrukturiranja poduzetnik je prikazao plan
poslovanja koji se temelji na restrukturiranju sadašnjeg načina poslovanja uz
pretpostavku da je DAB otpisao većinu svojih potraživanja prema poduzetniku,
odnosno da će kredit od strane HBOR-a biti odobren.
Po osnovi uspješne provedbe Programa restrukturiranja, poduzetnik Solana Ston
d.d. planira uspješno poslovanje već od 2006.
U Tablici 7. prikazan je plan poslovanja poduzetnika Solana Ston d.d.

*Tablica 7.* PROJEKCIJA RAČUNA DOBITI I GUBITKA ZA 2006. – 2010. U 000 KUNA

|  |  |  |  |  |  |
| --- | --- | --- | --- | --- | --- |
| Elementi | 2006. | 2007. | 2008. | 2009. | 2010. |
| \*\*\* | \*\*\* | \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* | \*\*\* | \*\*\* |
| \*\*\* | \*\*\* | \*\*\* | \*\*\* | \*\*\* | \*\*\* |

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (u daljnjem tekstu: Vijeće) razmatralo je
Prijedlog DAB-a na svojoj 61. sjednici, održanoj 24. svibnja 2006.
Pri donošenju odluke, Vijeće je uzelo u obzir sve dostavljene isprave i podatke,
te rezultate provedenih pravnih i ekonomskih analiza.
Vijeće je najprije moralo odlučiti je li u konkretnom slučaju otpisa
potraživanja poduzetniku Solana Ston d.d. riječ o državnoj potpori iz članka 3.
stavak 1. i članka 4. stavak 1. ZDP-a.
Pojam državne potpore određen je člankom 3. stavkom 1. ZDP-a. Vijeće je utvrdilo
da je u konkretnom slučaju riječ o državnim potporama, jer se sredstvima
predviđenim u navedenom Prijedlogu radi o smanjenju priliva državnih sredstava;
utvrđeno je kako sredstva predstavljaju potporu koja korisniku potpore donose
ekonomsku prednost koju isti ne bi ostvario kroz svoje redovno i normalno
poslovanje; utvrđeno je kako se u konkretnom slučaju sredstva dodjeljuju
korisniku na selektivnoj osnovi, te kako dodjelom sredstava na način predviđen
Prijedlogom postoji mogućnost narušavanja tržišnog natjecanja davanjem prednosti
na tržištu korisniku državne potpore osobito u mjeri u kojoj to može utjecati na
ispunjenje međunarodno preuzetih obveza Republike Hrvatske koje proizlaze iz SSP.
Člankom 4. stavak 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a, kao i izuzeća od opće zabrane.
S obzirom da se državna potpora iz Prijedloga odnosi na restrukturiranje, Vijeće
je moralo utvrditi je li se na takve potpore može primijeniti izuzeće iz članka
4. stavak 3. točka d) ZDP-a, odnosno je li riječ o potporama namijenjenim
poticanju određenih gospodarskih djelatnosti ili određenih gospodarskih
područja.
Da bi postojala mogućnost primjene izuzeća iz članka 4. stavak 3. točka d) ZDP-a,
Prijedlog mora biti sukladan s odredbama iz članka 16. Uredbe koje se odnose na
sanaciju i restrukturiranje, s obzirom na činjenicu da je utvrđeno kako
provedene analize nedvojbeno ukazuju na to da se poduzetnik Solana Ston d.d.
smatra poduzetnikom u teškoćama u smislu članka 16. stavak 2. Uredbe.
Vijeće je ocijenilo da u konkretnom slučaju mjere predviđene u Programu
restrukturiranja ne zadovoljavaju uvjete potrebne za osiguranje dugoročnog
opstanka poduzetnika na tržištu nakon provedenog razdoblja restrukturiranja.
Prije svega, program restrukturiranja nije napravljen na realnim pretpostavkama.
U Tablici 6. prikazan je financijski plan poslovanja poduzetnika za razdoblje od
2006. – 2010. Plan je baziran na vrlo opitmističnim veličinama, tj. pod
pretpostavkom da će DAB otpisati dug poduzetnika u iznosu od 23.092.078,98 kuna,
te da će biti realiziran kredit od strane HBOR-a.
Realizacija ovog kredita je vrlo upitna iz razloga što i HBOR pri odobravanju
takvih kredita mora poštivati pravila za sanaciju i restrukturiranje, ali i zbog
činjenice da kredit od Dubrovačke banke, za koji je sredstva osigurao HBOR, još
nije otplaćen.
Za valjanost plana restrukturiranja potrebno je izvršiti i detaljnu analizu
tržišta na kojem poduzetnik planira biti aktivan. Poduzetnik Solana Ston d.d. u
svojem Programu restrukturiranja navodi kako svojim proizvodima nije konkurentan
na tržištu, obrazlažući takvo stanje zastarjelom tehnologijom, te trgovačkom
mrežom poduzetnika Agrokor d.d. iz Zagreba koji u svojim trgovinama prodaje
isključivo konkurentsku sol. Pritom poduzetnik nije osmislio na koji način će
plasirati svoje proizvode, niti je dokazao na čemu temelji svoj izvozni
potencijal. Ukoliko ima već dogovorene poslove za izvoz soli trebao je priložiti
ugovore ili pisma namjere potencijalnih kupaca.
Programom restrukturiranja predviđeno je vrlo kratko vrijeme za razdoblje
restrukturiranja, te je, unatoč ostvarenim gubicima u posljednjih par godina,
poduzetnik već u 2006. planirao dobit od \*\*\* kuna. Planiranu dobit, na temelju
sadašnjeg stanja u poduzetniku, nije realno očekivati, te se zbog toga postavlja
pitanje o realnosti plana za ostale godine.
Nadalje, u postupku je utvrđena personalna povezanost poduzetnika Solana Ston
d.d. i \*\*\*. Kako poduzetnik \*\*\* uredno ne podmiruje svoje obveze s naslova \*\*\*,
poduzetnik Solana Ston d.d. dodatno se našao u teškoćama podmirivanja svojih
tekućih poslovnih obveza. U drugačijim okolnostima, da se u konkretnom slučaju
ne radi o personalno povezanim poduzeticima, svaki poduzetnik raskinuo bi takav
nepovoljan ugovor i tražio novu ugovornu stranu.
Poduzetnik \*\*\* ujedno je i najveći dužnik poduzetnika Solana Ston d.d. koji u
ukupnom iznosu potraživanja sudjeluje s oko \*\*\* posto. Za pretpostaviti je da je
taj dug najvećim djelom posljedica neurednog izvršenja obveze s naslova ugovora
o zakupu. Kako poduzetnik Solana Ston d.d. ničim nije pokušao zaustaviti daljnje
povećanje negativnog poslovanja s tog osnova, utvrđeno je da bi se u konkretnom
slučaju moglo raditi o proizvoljnoj alokaciji troškova unutar ova dva personalno
povezana poduzetnika.
Glede buduće proizvodnje soli, poduzetnik Solana Ston d.d. planira \*\*\* \*\*\* i
opremu za proizvodnju iz sredstava \*\*\* u iznosu od oko \*\*\* kuna. U postupku je
utvrđeno kako je minimalni iznos sredstava za \*\*\* \*\*\* i \*\*\* za \*\*\*u oko \*\*\*
kuna, kako je to utvrdio sudski vještak u svojoj procjeni nastale štete nakon
potresa 1996. godine, dok u trenutku donošenja ovog rješenja nema takve
procjene.
Iz pismenog očitovanja DAB-a od 24. veljače 2006. proizlazi kako je kredit
Dubrovačke banke iz 1997. korišten, umjesto za sanaciju bazena, uglavnom za
sanaciju restorana, što je bila poslovna odluka vlasnika Solane Ston d.d., pa se
i to može smatrati jednim od razloga tehnološke zastarjelosti sredstava i
opreme. Obnavljajući restoran Koruna, poduzetnik Solana Ston d.d. uložio je veći
dio kreditnih sredstava u objekt koji služi za ugostiteljsku djelatnost, što
svakako nije primarna poduzetnikova djelatnost.
S obzirom da nisu navedeni stvarni troškovi restrukturiranja (predviđen je samo
otpis potraživanja od strane DAB-a), nije moguće u konkretnom slučaju sagledati
koliko bi stvarno trebala iznositi minimalna državna potpora potrebna da
poduzetnik nakon proteka razdoblja restrukturiranja može samostalno opstati na
tržištu.
Međutim, sigurno je da je iznos koji DAB namjerava otpisati poduzetniku, a riječ
je o 23.092.078,98 kuna, te iznos kredita koji bi poduzetnik Solana Ston d.d.
eventualno dobio od \*\*\* (koji zbog kamatne stope od 4 odnosno 2 posto također
predstavlja državnu potporu) značajno prelaze minimalne troškove
restrukturiranja.
Također u Programu restrukturiranja nije predviđeno sudjelovanje poduzetnika u
restrukturiranju koje bi trebalo iznositi najmanje 25 posto. \*\*\* kredit, ukoliko
se i realizira, ne može se smatrati sudjelovanjem poduzetnika u procesu
restrukturiranja jer bi bio dodijeljen pod povoljnijim uvjetima, odnosno po
kamatnoj stopi koja je niža od referentne kamatne stope te bi iz tog razloga
sadržavao državnu potporu.
Agencija je sagledala i mogućnost dodjele regionalnih državnih potpora čiji je
osnovni cilj doprinos regionalnom razvoju. No, pravila o dodjeli regionalnih
državnih potpora, ukoliko se poduzetnik nalazi u teškoćama, ne mogu se
automatski primijeniti bez sagledavanja činjenice da će takva državna potpora
osigurati dugoročnu stabilnost poduzetnika na tržištu. Zbog toga se kriteriji
koji se primjenjuju u slučaju restrukturiranja jednako primjenjuju i prilikom
sagledavanja mogućnosti dodjele regionalnih potpora.
Stoga bi DAB u konkretnom slučaju trebao postupati sukladno načelu savjesnog
vjerovnika, što znači da bi se prvenstveno trebao, u što većem iznosu, naplatiti
iz postojećih instrumenata osiguranja, tj. založnom pravu na obiteljskoj kući
Pejić i Vili Miciki, a preostali dug trebao bi reprogramirati uz tržišnu stopu i
u razumnom roku.
Slijedom navedenog, Vijeće je zaključilo da otpis potraživanja poduzetniku
Solana Ston d.d. predstavljaju državnu potporu iz članka 4. stavak 1. ZDP-a,
koja nije sukladna ZDP-u jer na istu nije moguće primijeniti izuzeće iz članka
4. stavak 3. točka d) ZDP-a, te je stoga odlučeno kao u točkama I. i II. izreke
ovog rješenja.
Sukladno odredbi članka 18. ZDP u svezi s člankom 13. stavkom 2. ZDP, rješenja
Agencije kojima se odbija davanje odobrenja državnoj potpori, objavljuju se u
»Narodnim novinama«.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-59/03
Urbroj: 580-03-06-54-4
Zagreb, 24. svibnja 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 116/2006-2609
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)